CELEX: 62008TN0204
Language: el
Date: 2008-06-04 00:00:00
Title: Υπόθεση T-204/08: Προσφυγή της 4ης Ιουνίου 2008 — Team Relocations NV κατά Επιτροπής

2.8.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 197/28
            
         Προσφυγή της 4ης Ιουνίου 2008 — Team Relocations NV κατά Επιτροπής
   (Υπόθεση T-204/08)
   (2008/C 197/50)
   Γλώσσα διαδικασίας: η αγγλική
   Διάδικοι
   
      Προσφεύγουσα: Team Relocations NV (Zaventem, Βέλγιο) (εκπρόσωποι: H. Gilliams, J. Bocken, lawyers)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει το άρθρο 1 της αποφάσεως της Επιτροπής της 11ης Μαρτίου 2008 στην υπόθεση COMP/38.543 — Υπηρεσίες διασυνοριακών μεταφορών οικοσκευών, στο μέτρο που αποφαίνεται ότι η προσφεύγουσα παρέβη το άρθρο 81 ΕΚ και το άρθρο 53, παράγραφος 1, ΕΟΧ την περίοδο Ιανουαρίου 1997-Σεπτεμβρίου 2003 προβαίνοντας σε άμεσο και έμμεσο καθορισμό των τιμών των υπηρεσιών διασυνοριακών μεταφορών στη βελγική αγορά, κατανέμοντας μέρος της αγοράς και κατευθύνοντας τη διαδικασία υποβολής προσφορών,
            
         
               —
            
            
               να ακυρώσει το άρθρο 2 της αποφάσεως της Επιτροπής της 11ης Μαρτίου 2008 στην υπόθεση COMP/38.543 — Υπηρεσίες διασυνοριακών μεταφορών οικοσκευών, στο μέτρο που επιβάλλει στην προσφεύγουσα πρόστιμο 3,49 εκατομμυρίων ευρώ,
            
         
               —
            
            
               επικουρικώς, να μειώσει ουσιαστικώς το επιβληθέν με την ανωτέρω απόφαση πρόστιμο,
            
         
               —
            
            
               εν πάση περιπτώσει, να καταδικάσει την Επιτροπή στα δικαστικά έξοδα της διαδικασίας.
            
         Λόγοι και κύρια επιχειρήματα
   Με την παρούσα προσφυγή ζητείται η βάσει του άρθρου 230 ΕΚ ακύρωση των άρθρων 1 και 2 της αποφάσεως της Επιτροπής C(2008) 926 τελικό, της 11ης Μαρτίου 2008 (υπόθεση COMP/38.543 — Υπηρεσίες διασυνοριακών μεταφορών οικοσκευών), σχετικά με μια διαδικασία βάσει του άρθρου 81, παράγραφος 1, ΕΚ και του άρθρου 53, παράγραφος 1, ΕΟΧ, κατά το μέρος που επιβάλλει πρόστιμο στην προσφεύγουσα.
   Προς στήριξη των αιτημάτων της η προσφεύγουσα προβάλλει οκτώ λόγους ακυρώσεως:
   Πρώτον, η προσφεύγουσα προβάλλει ότι η Επιτροπή παρέβη το άρθρο 81 ΕΚ και το άρθρο 53 ΕΟΧ καθώς και την υποχρέωσή της αιτιολογήσεως, διότι με το άρθρο 1 της αποφάσεώς της αποφάνθηκε ότι η προσφεύγουσα συμμετέσχε από τον Ιανουάριο 1997 έως τον Σεπτέμβριο 2003 σε ενιαία και συνεχή παράβαση του άρθρου 81 ΕΚ.
   Δεύτερον, η προσφεύγουσα προβάλλει ότι η Επιτροπή παραβίασε την αρχή της ίσης μεταχείρισης καθώς και τις κατευθυντήριες γραμμές του 2006 για την επιβολή προστίμων (1) λαμβάνοντας υπόψη, για τον υπολογισμό του βασικού ποσού του προστίμου, τις συνολικές πωλήσεις της προσφεύγουσας στη βελγική αγορά διασυνοριακών μεταφορών, περιλαμβανομένων των εσόδων που προέρχονται από τη μεταφορά οικοσκευών ιδιωτών.
   Τρίτον, η προσφεύγουσα ισχυρίζεται ότι το ποσοστό του 17 % επί της αξίας των πωλήσεων που εφάρμοσε η Επιτροπή για τον υπολογισμό του βασικού ποσού του προστίμου της προσφεύγουσας είναι υπερβολικά υψηλό. Η Επιτροπή, πράττοντας τούτο, παραβίασε τις αρχές της ίσης μεταχείρισης και της αναλογικότητας, τις κατευθυντήριες γραμμές του 2006 και την υποχρέωση αιτιολογήσεως.
   Τέταρτον, η προσφεύγουσα προβάλλει ότι είναι αβάσιμος ο πολλαπλασιασμός του ποσού των πωλήσεων της προσφεύγουσας με τον αριθμό των ετών κατά τη διάρκεια των οποίων εφάρμοζε τις πρακτικές. Περαιτέρω, ισχυρίζεται ότι ο αυτόματος πολλαπλασιασμός του ποσού που καθορίζεται βάσει της αξίας των πωλήσεων με τον αριθμό των ετών που διήρκεσε η συμμετοχή της επιχείρησης στην παράβαση προσδίδει στη φερόμενη διάρκεια της παράβασης δυσανάλογη σημασία σε σχέση με άλλους παράγοντες και ιδίως με τη βαρύτητα της παράβασης.
   Πέμπτον, η προσφεύγουσα προβάλλει ότι είναι αβάσιμη η επιβολή πρόσθετου ποσού ύψους 436 850,53 ευρώ, ίσου με το 17 % της αξίας των πωλήσεων.
   Έκτον, η προσφεύγουσα ισχυρίζεται ότι η Επιτροπή έπρεπε να λάβει υπόψη της ορισμένες ελαφρυντικές περιστάσεις που δικαιολογούν μείωση του προστίμου.
   Έβδομον, η προσφεύγουσα διατείνεται ότι είναι αβάσιμη η επιβολή προστίμου που υπερβαίνει το 10 % του κύκλου εργασιών της. Πράττοντας τούτο, η Επιτροπή παρέβη το άρθρο 23 του κανονισμού (ΕΚ) 1/2003 (2) και την αρχή της αναλογικότητας.
   Όγδοον, επικουρικώς, η προσφεύγουσα προβάλλει ότι το πρόστιμο πρέπει να μειωθεί ουσιαστικώς λαμβανομένης υπόψη της αδυναμίας της να το πληρώσει.
   
      (1)  Κατευθυντήριες γραμμές για τη μέθοδο υπολογισμού των προστίμων που επιβάλλονται κατ' εφαρμογή του άρθρου 23, παράγραφος 2, στοιχείο α', του κανονισμού (ΕΚ) 1/2003 (ΕΕ 2006 C 210, σ. 2).
   
      (2)  Κανονισμός (ΕΚ) 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της συνθήκης (ΕΕ 2003 L 1, σ. 1).